Nurmon Jymy - lentopallon Mestaruusliiga

Nurmon Jymy - LP Viesti
2018-01-12 18:30 (Europe/Helsinki) | Nurmohalli, Länsitie 30, 60550 Seinäjoki, Suomi
Nurmon Jymyn naisten lentopallon mestaruusliigassa pelaavan joukkueen valmentaja Kari Tuomela odottaa Jymyn joulutauon jälkeisen hyvän vireen jatkuvan myös viikonvaihteen kahdessa kotipelissä. Jymy kohtaa perjantaina Nurmohallissa salolaisen LP Viestin ja liigapelit jatkuvat sunnuntaina kotiottelulla rovaniemeläistä WoVo:a vastaan.
– Joulutauon jälkeen otimme kotivoiton Vampulasta ja haimme pisteen Pölkyltä Kuusamosta. Ne olivat hienot kaksi peliä, sillä saimme pitkän tappioputken poikki ja kahdesta pelistä pistetili karttui neljällä pisteellä. Loistavat pelit ja treeneissä tekeminen on tällä hetkellä erittäin hyvää, kehui Tuomela joukkuettaan.
Liigassa toisella sijalla olevaa LP Viestiä vastaan Tuomela näkee syöttö- ja torjuntapelin olevan isossa roolissa.
– Salolla on ollut vaikeuksia, kun yleispelaaja Ronja Heikkiniemi on ollut loukkaantumisen vuoksi poissa. Kun hän on poissa vastaanottajan paikalta, niin se on meille paikka horjuttaa Salon vastaanottoa ja hyvä syöttöpeli vie pitkälle, Tuomela painottaa.
Jymyllä terveystilanne on hyvä, sillä kaikki pelaajat ovat pelikunnossa. Tuomela toteaa Jymyn torjuntapelin olleen myös tiivistä kahdessa viime pelissä.
– Keskiviikkona on videopalaveri. Kun pystymme pitämään saman hengen päällä, mikä meillä on ollut kahdessa viime pelissä, niin peli kulkee. Olemme ottaneet pisteitä kotisalissa ja se on meille selkeä etu myös Saloa vastaan. Nyt tarvitaan väkeä katsomaan ja kannustamaan molempiin viikonlopun otteluihin, Tuomela kannustaa.
JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn uudet fanituotteet ovat myynnissä kotiotteluissa! Katso >> täältä mitä kivaa on myynnissä.

Nurmon Jymy - WoVo Rovaniemi
2018-01-14 17:00 | Nurmohalli, Länsitie 30, 60550 Seinäjoki, Suomi
Sunnuntain vastustajalla, sarjassa viimeisenä olevalla, Rovaniemen WoVo:lla on vielä voittotili avaamatta. Kaksi pistettä se on saanut kasaan kahden 3-2 tappion myötä. Niistä toinen piste tuli Jymyltä. Toisen pisteen rovaniemeläiset ottivat viisieräisestä ottelusta LP Kangasalaa vastaan, jossa WoVo:n ensimmäinen voitto oli lähellä.
– WoVo:lla on ollut peleistä lähes kuukauden tauko ja meidän etu on se, että olemme pelanneet pelejä tasaisemmalla ohjelmalla ja pelituntuma on siten parempi. Joukkueen saaminen pelaamaan pitkän tauon jälkeen on aina haaste, Tuomela toteaa.
WoVo on vahvistanut rivejään kahdella uudella pelaajalla, jotka ovat kentällä ensimmäisen kerran sunnuntaina Jymyä vastaan. Joukkueeseen liittyivät joulutauon jälkeen yhdysvaltalainen yleispelaaja Cassie Strickland ja venäläinen keskitorjuja Ekaterina Klimova.
– Katsotaan mikä vaikutus heillä on WoVo:n peliin. Klimova pelasi viime vuonna Pieksämäellä ja edellisen kauden Pölkyssä. Kokeneita pelaajia molemmat ovat.
Tuomela arvelee, että uusien vahvistusten hankinnan taustalla on jo mahdollinen valmistautuminen karsintapeleihin.
– Toki WoVo:lla on mahdollisuus nousta taulukossa, sillä joukkueella on vielä yksitoista peliä jäljellä. Mutta se vaatisi voitot vähintään viidestä pelistä. Taustalla on varmasti se, että Rovaniemi ei halua kadota lentopallon liigakartalta, Tuomela laskeskelee.
JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn uudet fanituotteet ovat myynnissä kotiotteluissa! Katso >> täältä mitä kivaa on myynnissä.

Nurmon Jymy – LiigaPloki
2018-01-21 17:00 | Nurmohalli, Länsitie 30, 60550 Seinäjoki, Suomi
Nurmon Jymyn kotipelit naisten lentopallon mestaruusliigassa jatkuvat sunnuntaina Nurmohallissa, kun Jymy saa vastaan LiigaPlokin Pihtiputaalta. Ottelu on Jymylle kolmas peräkkäinen kotihallissa, jossa pistetili on karttunut viime otteluissa mukavasti. Joulutauon jälkeen Jymy on pelannut neljä ottelua, joista se on ottanut kahdeksan sarjapistettä. Niistä seitsemän on ropissut tilille Nurmohallissa.
– Kotihalli ja kotiyleisö tuovat aina lisäenergiaa tekemiseen. Kun yleisö pitää meteliä katsomossa ja kannustaa, niin se tuo lisäpotkua kentälle. Kuusamossa on samantyylinen kotiyleisö, mitä meillä. On hieno pelata, kun katsomo kannustaa, kiittelee Jymyn yleispelaaja Essi Hautamäki kotikatsomoa.
Jymyllä on runkosarjassa vielä viisi ottelua jäljellä. Sunnuntain kotiottelun jälkeen joukkue pelaa helmikuussa kolme vierasottelua peräkkäin, mutta palaa sitten vielä runkosarjan viimeisellä kierroksella maaliskuun alussa Nurmohalliin. Jymyllä oli ennen joulua nihkeä jakso ja tappioputki venyi yhdeksän ottelun pituiseksi. Joulutauon jälkeen tahti on ollut toinen ja Jymy on haastanut myös sarjan kärkijoukkueet ja ottanut pisteitäkin.
– Joulutauolla pääsimme rauhoittumaan ja sen jälkeen halu voittaa on ollut aivan erilainen. Se on näkynyt tahtotasossa ja itseluottamuksessa, Hautamäki jatkaa.
Jymyn harjoituksissa pistäytyi myös poppamies Lapualta, kun Virkiän naisten pesäpallojoukkueessa pitkään kakkospelinjohtajana toiminut Timo Kankaanpää kävi pitämässä luennon lentopallonaisille.
– Siihen sisältyi myös ennakkotehtäviä. Jokaisen piti miettiä omaa tekemistä ja mitä yksilötasolla haluaa lentopallosta. Siitä oli paljon hyötyä, Hautamäki toteaa.
Jymy ja LiigaPloki ovat tällä kaudella kohdanneet kahdesti. Jymy voitti LiigaPlokin lokakuun alussa runkosarjan toisella kierroksella Nurmohallissa erin 3-0. Marraskuun puolivälissä Pihtiputaalla LiigaPloki oli parempi samoin lukemin. Jymyllä on viime viikonlopulta alla selvä kotivoitto Rovaniemen WoVo:sta erin 3-0. LiigaPloki puolestaan hävisi erin 3-2 sarjakakkoselle Hämeenlinnan HPK:lle, mutta osoitti vaarallisuutensa ottamalla pisteen.
– Vastustajan tekeminen on tasaista perustekemistä. Se on vahva torjuntapelissä ja hyökkäyspelissä. Hakkuri Canace Finleyn ja keskipelaaja Meredith Hardyn kanssa pitää olla tarkkana. Myös Nette Tuominen on tehnyt paljon pinnoja, Hautamäki painottaa.
Hautamäki on koko kotijoukkueen tavoin parantanut otteitaan joulutauon jälkeen. Suunnitelma peliin on selvä.
– Meidän pitää saada hyvällä syötöllä vastustajan vastaanotto rikki ja horjuttaa siten LiigaPlokin hyökkäyspeliä. Oma hyvä syöttö ja hyvä torjuntapeli sekä järkevät ratkaisut hyökkäyspelissä ratkaisevat. Meillä on hyvä tahti päällä ja haluamme sen jatkuvan, Hautamäki korostaa.
JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

LP Kangasala - Nurmon Jymy
2018-02-11 17:00

Oriveden Ponnistus – Nurmon Jymy
2018-02-17 17:00

HPK – Nurmon Jymy
2018-02-25 18:00

Nurmon Jymy – LP Vampula
2018-03-04 17:00 | Nurmohalli, Länsitie 30, 60550 Seinäjoki, Suomi
Jymy päättää runkosarjan kotona

Nurmon Jymy palaa kolmen peräkkäisen vieraspelin jälkeen takaisin kotoisaan Nurmohalliin Jymyn kohdatessa naisten lentopallon mestaruusliigan runkosarjan päätöskierroksella LP Vampulan. Asetelmat runkosarjan päätöskierrokselle ovat varsin vakiintuneet. Jymy on sijalla seitsemän takanaan kaksi joukkuetta, joista kumpikaan ei enää Jymyn ohi nouse. Jymyn edellä kolme pistettä on puolestaan LP Kangasala. Kangasala pelaa päätöskierroksen ottelun Rovaniemellä sarjajumbo WoVo:a vastaan.
– Jos Kangasala häviää Rovaniemellä 3-0 ja me vastaavasti otamme kotona 3-0 voiton, niin silloin meillä on pieni mahdollisuus vielä kuudenteen sijaan, mutta silloin vertaillaan jo pikkupisteitä, laskee Jymyn valmentaja Kari Tuomela.
Tuomela on tyytyväinen sarjanousijan kauteen runkosarjassa. Ensimmäisten kierrosten voittoputki ja hyvät pelit joulun jälkeen kantoivat pitkälle ja Jymyn sarjapaikka sekä paikka play-offeihin varmistuivat jo hyvissä ajoin.
– Kokonaisuus on sujunut yläkanttiin. Olemme yllättäneet monia kovia joukkueita varsinkin kotisalissa. Selvää kuitenkin on, että edelleen play-offeissa haluamme näyttää parasta osaamistamme, Tuomela jatkaa.
Samaa mieltä valmentajan kanssa on keskitorjuja Karoliina Friberg. Froberg totesi, että runkosarja lähti käyntiin jopa yli odotusten.
– Sitten oli hieman synkempi jakso, mutta nousijajoukkueeksi meillä on takana hyvä kausi, kun kaksi joukkuetta jäi runkosarjassa taaksekin. Toki ei kesken kauden saa vielä tyytyväinen olla. Play –offit ovat vielä edessä, Friberg muistutti.
Jymy on viimeksi pelannut kotihallissa tammikuussa. Helmikuussa joukkueella oli peräkkäin kolme vierasottelua, joissa kaikissa tuli tappio.
– Peli paranee, kun pääsemme kotihalliin. Hämeenlinnan reissu ei sujunut hyvin ja meillä on kova halu näyttää, että osaamme pelata, Friberg painottaa.
Jymy ja LP Vampula ovat kohdanneet kaksi kertaa aiemmin. LP Vampula voitti lokakuussa kotonaan ja Jymy vastaavasti oli parempi Nurmohallissa joulukuun lopussa.
– Tulee varmasti tiukka peli. Vampula on meidän edellisen keskinäisen pelin jälkeen saanut uuden ulkomaalaisvahvistuksen, joka tuo lisää lyöntivoimaa hyökkäyspeliin, Friberg toteaa.
Friberg luottaa voiton irtoavan runkosarjan päätöskierrokselta, kun Jymy pelaa omalla tasollaan.
– Play-offeihin pitää vielä parantaa jokaisella osa-alueella. Vastaanotto on ollut meillä hyvä. Kun sitä saadaan vielä hieman paremmaksi, se helpottaa passaria. Samoin hyökkäyspeliin pitää saada vielä lisää tehoa, niin hyvä tästä tulee, Friberg luottaa.
Jymyn ja LP Vampulan välinen runkosarjan päätöskierroksen ottelu pelataan Nurmohallilla sunnuntaina 4.3 klo 17.
Teksti: Jari Hakala
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

HPK - Nurmon Jymy (Playoffs)
2018-03-08 18:30, 2018-03-13 18:30

Nurmon Jymy - HPK (Playoffs)
2018-03-11 17:00 | Nurmohalli, Länsitie 30, 60550 Seinäjoki, Suomi
2. Puolivälieräottelu | Liput 10-15€ | Kausikortit eivät käy pudotuspeleihin.

Jymyn tavoitteena tasoittaa otteluvoitot sunnuntaina
Nurmon Jymy osoitti naisten lentopallon mestaruusliigan ensimmäisessä puolivälieräottelussa torstaina Hämeenlinnassa, että viime kauden hopeamitalisti HPK ei voi lähteä takki auki sunnuntaina Nurmohallissa pelattavaan toiseen puolivälieräotteluun. Jymy vei Hämeenlinnassa ensimmäisen erän ja antoi myrskyvaroituksen.
– Pystyimme varmasti näyttämään, että HPK ei voi tulla sunnuntaina ajatuksin, että se on 3-0 voitto ja lähtö kotiin. Ensimmäinen erä osoitti, että olimme kauden tärkeimmällä hetkellä hyviä ja peli pysyi kasassa. Olemme pelanneet kotona hyvin ja siitä lähdemme, että sunnuntaina otteluvoitot ovat tasan 1-1,Jymyn valmentaja Kari Tuomela painottaa.
Tuomela joukkoineen toki tietää, että vastassa on kova porukka. HPK:n kotimaisista aloituskuusikon pelaajista kaikki ovat maajoukkuepelaajia. Keskitorjujat Daniela Öhman ja Eveliina Smolander sekä yleispelaajat Salla Karhu ja Suvi Kokkonen ovat jo vuoden verran olleet mukana maajoukkueympyröissä.
– HPK on rutinoitu joukkue ja meidän pitää pystyä pelaamaan omien kykyjen ylärajoilla. Mutta Hämeenlinnassa myös meidän passari Julia Niemi pyöritti hyvää passipeliä ja pääsimme lyömään näyttäviä iskulyöntejä. Hyökkäyspelaaminen on se mihin meidän pitää saada lisää potkua. HPK:n torjunta on hyvä, joten oma hyökkäys pitää saada hieman kovemmaksi, niin olemme valmiit pelaamaan voitosta, Tuomela jatkaa.
Ensimmäisessä osaottelussa torjuntapisteet menivät lähes tasan. Hyökkäystehoissa hyvin puolustava HPK oli edellä.
– Torstain Hämeenlinna peliin voi kuitenkin olla tappiosta huolimatta tyytyväinen. Pelasimme lentopalloa, jolla on mahdollista haastaa kotimaan kärkijoukkueet, Tuomela toteaa.
HPK:n pelin sielu on koko kauden ajan ollut pirteä passari Chloe Collins. Collins pelaa ensimmäistä kauttaan Hämeenlinnassa.
– On kyllä HPK:lta hyvin osunut hankinta kuten muutkin ulkomaalaiset passarit liigassa. Collins on yksi parhaita ja luulen, että kauden esityksillä vientiä on eteenpäin. Ei olisi mikään ihme, vaikka matka jatkuisi astetta isompiin seuroihin, Tuomela arvelee.
Tuomelan joukoissa kaikki ovat iskussa. Loukkaantumisia ei ole ja flunssa-aaltokin on mennyt ohitse. Jymyn luotsi toivoo, että kotiyleisö saapuu sunnuntaina sankoin joukoin Nurmohallille. Välieräpaikka irtoaa kolmella voitolla, joten kotihalli on nyt Jymylle hyvä paikka lyödä kiilaa.
– HPK on ollut kerran täällä ja totesivat, että Nurmoon on mukava tulla, koska tunnelma on hieno. Meillä on yksi liigan parhaita ottelutapahtumia ja siitä pitää kiittää koko taustaryhmää. Tapahtuma on hyvin hoidettu, meillä on hyvät kuuluttajat ja Jaakko Lepistö elävöittää tapahtumaa. Toivotaan, että hallissa on viisisataa ihmistä ja otetaan voitto kotiin, Tuomela tunnelmoi.
Teksti: JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

Nurmon Jymy – HPK (Playoffs)
2018-03-15 18:30 | Nurmohalli, Länsitie 30, 60550 Seinäjoki, Suomi
4. Puolivälieräottelu | Liput 10-15€ | Kausikortit eivät käy pudotuspeleihin.
Jymy ei heitä pyyhettä kehään

Sarjanousija Nurmon Jymy on pelannut jo tähän mennessä hienon puolivälieräsarjan naisten lentopallon mestaruusliigassa viime kauden hopeajoukkuetta Hämeenlinnan HPK:ta vastaan. Jymy on haastanut ennakkosuosikin tasapäin tilanteen ollessa otteluvoittojen osalta HPK:lle 2-1. HPK:lla on mahdollisuus lunastaa paikka välieriin torstaina Nurmohallila pelattavassa neljännessä puolivälieräottelussa, mutta Jymyn leirissä ollaan vahvasti toista mieltä.
– Olemme ylpeitä joukkueesta. Joukkue on pelannut hyvin ja toivotaan, että sama vire jatkuu. Olemme korostaneet itseluottamuksen merkitystä ja päät ylhäällä menemistä. Sillä asenteella on taisteltu ja sillä myös jatketaan, Jymyn valmentaja Kari Tuomela painottaa.
Jymy on aloittanut molemmat Hämeenlinnan pelit vahvasti ja vei molemmissa avauserän. Kotiottelussa viime sunnuntaina Jymy oli liekeissä lähes 500 katsojan edessä ja voitti ottelun erin 3-2.
– Meillä on ollut hieno yleisö läpi runkosarjan ja play-offien. Kotiyleisön merkitys on suurempi kuin moni edes arvaa. Pelaajat kuulevat yleisön kannustuksen ja arvostavat sitä miten kotiyleisö jaksaa kannustaa vaikeissakin paikoissa. Se antaa lisää potkua. Toivotaan, että torstaina on paljon väkeä, vaikka arki-ilta onkin, Tuomela kiittelee kotikatsomoa ja kannustaa tulemaan paikalle.
Valmentaja toteaa joukkueensa olevan jo tähän mennessä paljon plussalla.
– Tähän mennessä play-offeissa arvosana on kymmenen plus. Olemme tehneet oikeita asioita ja joukkue on ollut iskussa tärkeissä peleissä. Tosi tyytyväinen olen, mutta emme me heitä pyyhettä kehään. Torstaina haemme voittoa. Jos se tulee, niin pelit jatkuvat, mutta jos ei tule, niin ei maailma siihenkään kaadu. Tulevaisuudessa tulee uusia pelejä, Tuomela muistuttaa.
Kokeneen valmentajan rauhallisesta olemuksesta ja puheista aistii, että Jymyssä asenne on kohdallaan.
– Pelaajat ovat jälleen valmiina antamaan kaikkensa. Joukkue on pelannut ennakkoluulottomasti. Ei ole turhia jännitetty ja siitä kertoo myös se, että nostopeli on play-offeissa ollut kauden parasta. Sitä kautta myös oma peli on pysynyt kasassa, Tuomela toteaa.
Otteluiden välillä ei pysty ihmeitä tekemään. Tärkeintä on pitää yllä positiivinen vire. Ennen torstain kotiottelua Jymy pitää palaverin ja panostaa harjoituksissa aloitussyöttöihin.
– Syötön merkitys korostuu, sillä HPK:n haavoittuvin osa-alue on vastaanotto. Tosin ei syöttöön voi panostaa millä hinnalla tahansa, sillä kaikki osa-alueet pitää olla kunnossa HPK:n kaltaista joukkuetta vastaan. Syöttö ja vastaanotto ovat kuitenkin tärkeät. Niistä peli rakentuu, Tuomela korostaa.
Teksti: Jari Hakala
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

testi
2018-06-04 08:00 - 17:00

Nurmon Jymy - Oriveden Ponnistus
2018-09-07 17:30 | Nurmohalli, Länsitie 30, 60550 Seinäjoki, Suomi
Harjoituspeli, Nurmohalli. Peli alkaa klo 17.30 suoritettavien lämmittelyjen jälkeen.
Ilmainen sisäänpääsy, kioski avoinna!

Nurmon Jymy - LiigaPloki
2018-09-11 17:00 | Nurmohalli, Länsitie 30, 60550 Seinäjoki, Suomi
Harjoituspeli, Nurmohalli.
Ilmainen sisäänpääsy, kioski avoinna!

Nurmon Jymy - Hämeenlinna
2018-09-29 17:00 | Nurmohalli, Länsitie 30, 60550 Seinäjoki, Suomi
Jymyllä tuttu aloitusvastustaja

Nurmon Jymy kohtaa kotonaan lauantaina naisten lentopallon mestaruusliigan avauskierroksella tutun vastustajan Hämeenlinnan Lentopallokerhon. Viime keväänä joukkueet kohtasivat puolivälierissä, joista Hämeenlinna meni välieriin ja aina mestaruuteen saakka.
– Hämeenlinnassa on käytännössä koko joukkue muuttunut aina nimeä myöten. Viime vuoden joukkueesta on mukana kolme pelaajaa. Viime kaudella joukkueessa pelanneet ulkomaalaisvahvistukset ovat poissa ja suomalaispelaajia lähti myös ulkomaankentille, kertoo Jymyn valmentaja Kari Tuomela.

Kari Tuomelan luotsaama Nurmon Jymy on fyysisesti kovassa kunnossa.

Tuomelan luotsaama Jymy ei ole Hämeenlinnaa harjoituspeleissä kohdannut, mutta videot on käytettävissä Hämeenlinnan harjoitusotteluista Kangasalaa ja Saloa vastaan.
– Joukkue ei ehkä ole ihan samalla tasolla kuin viime vuoden mestaruusvuotena. Siellä on loukkaantumisia ja peli ei ole vielä valmista, kun kausi on alussa. Kokeneemmat lähti ja nuoria tuli tilalle, kuvailee Tuomela vastustajaa.
Hämeenlinnan passari Pauline Martin tulee Ranskasta. Toinen ulkomaalaisvahvistus viime kauden mestarijoukkueessa on jenkki Kayla Principato. Ulkomaalaispelaajien osalta virta Suomeen on pääsääntöisesti USA:n yliopistokentiltä. Niin myös tänä vuonna Jymyn joukkueessa. Keskitorjuja Lydia DeWeese ja yleispelaaja Sydney Pusa tulevat Tähtilipun kotimaasta.
– Lydia tuli Suomeen elokuun alussa. Hän on nuori, kimmoisa ja korkealle yltävä keskitorjuja. Sydney on ollut Suomessa syyskuun alusta. Koko ajan hän on parantanut otteitaan. Hän on hyvä vastaanottaja ja hänellä on hyvä käsi, Tuomela luonnehtii Jymyn jenkkivahvistuksia.
Jymy on monen joukkueen tapaan kokenut muutoksia. Viime kauden joukkueesta on kuitenkin mukana viisi pelaajaa. Lisäksi tuttuja pelaajia tuli takaisin, kun hakkuri Maja Krljic liittyi mukaan liigajoukkueeseen.
Tuomela painottaa sarja-avauksen merkitystä. Selvää on, että kauden avaus tuo mukanaan oman jännityksensä, mutta Jymyn tavoitteena on pärjätä heti alusta lähtien.
– Olemme harjoitelleet hyvin ja fyysisesti joukkue on hyvässä kunnossa. Yhteen pelaamisessa on vielä tekemistä, mutta eteenpäin mennään koko ajan, Tuomela toteaa.
Jymyn tavoite on parantaa sijoitusta viime kaudesta eli kurkottaa mukaan mitalipeleihin.
– Joukkue on mielestäni viimevuotista taitavampi. Lisäksi olemme päässeet harjoittelemaan kovempaa. Meillä on yhdeksän pelaajaa, jotka pystyvät harjoittelemaan kaksi kertaa päivässä. Se on askel tielle, millä Jymy haluaa olla, Tuomela taustoittaa.
Teksti: Jari Hakala

Nurmon Jymy - LiigaPloki
2018-10-02 18:30 | Nurmohalli, Länsitie 30, 60550 Seinäjoki, Suomi
Nurmon Jymy avasi lentopallon naisten Mestaruusliigan kotikentällään varsin lupaavasti, vaikka joukkue joutui tunnustamaan tiukan taistelun jälkeen viime vuoden mestarijoukkueen Hämeenlinnan Lentopallokerhon paremmaksi eräluvuin 2-3. Ottelussa nähtiin paljon hyvää Jymyltä, vaikka emäntien esitys hiukan kaksijakoinen olikin.
– Melko tyytyväinen voi olla tuohon kauden ensimmäiseen otteluun ja yhteen pisteeseen, Jymyn valmentaja Kari Tuomela sanoi.
– Ensimmäisessä erässä olimme hyvin valmiita pelaamaan ja se toi erävoiton. Toisessa ja kolmannessa erässä sen sijaan olimme vastaantulijoita ja siinä taisi joukkueeseen iskeä kauden ensimmäisen sarjaottelun tuoma jännitys. Neljännen erän tasonnosto oli sitten taas hyvä merkki joukkueen iskukyvystä sekä henkisestä voimasta. Hämeenlinnaa vastaan pelattu ottelu antoi meille uskoa, että harjoituskaudella on tehty oikeita asioita ja pystymme pelaamaan hyvin jokaista joukkuetta vastaan tässä sarjassa.
Tiistaina Jymy esiintyy jälleen kotisalissaan, kun verkon toiselle puolelle klo 18.30 alkavassa ottelussa tulee viiden ulkomaalaispelaajan vahvistama LiigaPloki Pihtiputaalta. Tuomela odottaa ottelusta tulevan tiukan, koska molemmat joukkueet tuntevat vastustajan pelisysteemit hyvin.
– Uskoisin, että se joukkue tulee olemaan tiistaina vahvoilla, joka pystyy pitämään omat virheet pois. Esimerkiksi LiigaPloki teki ensimmäisessä ottelussaan Hämeenlinnaa vastaan todella paljon omia virheitä ja jos heille tulisi niitä samanlainen määrä, niin olisimme vahvoilla. Todennäköistä on kuitenkin, että LiigaPloki parantaa omaa peliään ja karsii virheitä pois, joten voitosta tullaan käymään tiukka taistelu, Tuomela pohti.
– Olen vakuuttunut, että me myös parannamme omaa peliämme tuosta kauden ensimmäisestä ottelusta. Hämeenlinnaa vastaan meidän vahvuus oli joukkueen tasaisuus ja on todella hyvä asia, ettei olla vain yhden tai kahden pelaajan varassa. Tasaisesta joukkueesta löytyy aina ratkaisijoita ja se tekee myös vastustajan puolustamisen vaikeammaksi. Kun tähän lisätään vielä kotiyleisön tuoma äänekäs tuki, niin meidän lähtökohta tiistain peliin LiigaPlokia vastaan on varsin hyvä, Tuomela myhäili.
Teksti: Paavo Eloniemi

Hämeenlinna - Nurmon Jymy
2018-10-08 18:30

Pölkky Kuusamo - Nurmon Jymy
2018-10-13 17:00

Nurmon Jymy - LP Kangasala
2018-10-21 17:00 | Nurmohalli, Länsitie 30, 60550 Seinäjoki, Suomi
Jymy palaa innolla kotisaliin
Nurmon Jymyn ottelut naisten lentopallon mestaruusliigassa jatkuvat sunnuntaina kotisalissa Nurmohallissa. Vastus on kova, sillä verkon toiselle puolelle juoksee vain yhden erän kolmessa tällä kaudella pelaamassaan ottelussa hävinnyt LP Kangasala. Kangasala on sarjassa toisena yhdeksällä pisteellään.
– LP Kangasalalla on kovat vahvistukset ja sillä on kasassa hyvä tiimi. Mutta me tulemme kotisaliin hyvällä fiiliksellä. Vastaanotto ja syöttö pitää saada toimimaan, niin sitä kautta myös hyökkäystehot saadaan kohdilleen. Tulee kova peli, ennakoi Jymyn libero Pauliina Vilppola.
Jymy sai viime vuonna sarjanousijana lentävän lähdön mestaruusliigaan. Jymy oli liekeissä ja vei ehkä yllättäenkin voiton neljässä ensimmäisessä ottelussa. Vuosi sitten liigan avauksessa Jymy voitti nyt vastaan tulevan LP Kangasalan.
– Vuosi sitten meillä säilyi hyvin ykkössarjassa pelannut joukkue kasassa ja ehkä lähtö kauteen oli silloin helpompi, kun oli tutut pelaajat joukkueessa ja siihen tuli mukaan ulkomaalaisvahvistukset, Vilppola jatkaa.
Toinen kausi liigassa ei Jymyn osalta ole käynnistynyt yhtä hyvin. Sarjakauden avauksessa Jymy kävi tiukan taistelun Hämeenlinnan kanssa viisieräisen ottelun kääntyessä Hämeenlinnan voitoksi. Jymyllä on tähän mennessä tilillä yksi sarjapiste siitä ottelusta.
– Meillä runko muuttui aika paljon ja pelikaverit vaihtuivat, mutta mukavat tyypit meillä nytkin joukkueessa on ja kovalla innolla pelataan, vaikka nyt tappioita on tullutkin. Pelissä ja joukkuehengessä se ei kuitenkaan ole näkynyt, Vilppola toteaa.
Vilppola muistuttaa, että Jymyn alkukauden ohjelma on ollut kova, kun vastassa ovat olleet LiigaPloki, Hämeenlinna ja Pölkky Kuusamo.
– Emme ole hävinneet huonoille. Uskoisin, että tähän saakka kohtaamamme joukkueet pelaavat keväällä mitaleista. Kärki on tasainen ja jokaisella on mahdollisuus mestaruuteen, Vilppola arvioi.
Jymy ei tällä kaudella ole kohdannut sunnuntain vastustajaa LP Kangasalaa harjoitusotteluissakaan. Tiistaina Jymyn valmentajan Kari Tuomelan johdolla joukkue piti videopalaverin.
– Tarkastelimme vastustajan hyökkäyssuuntia ja analysoimme pelaajia. Siellä on kovakätinen hakkuri Nette Peit. Kotimaan kärkipelaajia ovat Jutta Riikonen ja Vilma Ruuska. Nähtäväksi tietysti jää, millä kokoonpanolla he meitä vastaan lähtevät.
LP Kangasalan ulkomaalaisvahvistukset ovat uusia passaria lukuun ottamatta. Mita Uiato passasi jo viime kaudella joukkueessa.
– Hyvin pallo näytti nousevan. Libero Tiiamari Sievänen pelasi vuoden ulkomailla, mutta palasi nyt vahvistamaan LP Kangasalaa.
Vilppola toteaa, että tämän kauden aiempia pelejä ei mietitä, vaan katseet ovat tiukasti tulevassa sunnuntaissa.
– Meillä on hyvä henki päällä. Tulemme innolla Nurmohalliin, jossa meillä on aivan todella hieno ja kannustava kotiyleisö, Vilppola kiittelee.
JARI HAKALA

Karelian Hurmos - Nurmon Jymy
2018-10-23 18:00
Suomen Cup 1.kierros, Joensuun urheilutalo.

Nurmon Jymy - LP Viesti
2018-10-29 18:30 | Nurmohalli, Länsitie 30, 60550 Seinäjoki, Suomi
Otteluennakko tulossa…
Otteluisäntä: LähiTapiola Etelä-Pohjanmaa

LP Viesti - Nurmon Jymy
2018-11-04 17:00

Nurmon Jymy - Hämeenlinna
2018-11-11 17:00 | Nurmohalli, Länsitie 30, 60550 Seinäjoki, Suomi
Isäinpäivän iltana matsiin! Otteluisäntänä Team Sportia Seinäjoki
Nurmon Jymyn pelit naisten lentopallon mestaruusliigassa jatkuvat kovien ottelujen merkeissä, kun sunnuntaina Nurmohallin verkon toiselle puolelle juoksee Hämeenlinnan Lentopallokerho. Jymy kohtaa Hämeenlinnan tällä kaudella jo kolmannen kerran. Joukkueet iskivät yhteen ensimmäisen kerran tällä kaudella jo sarja-avauksessa.
– Hämeenlinnaa vastaan olemme pelanneet kaksi hyvää peliä. Sarjajärjestelmä on sellainen, että tämä on meidän joukkueiden välillä viimeinen peli tällä kaudella runkosarjassa, Jymyn valmentaja Kari Tuomela toteaa.
Jymy on pelannut myös kahdesti viime kauden mestaria salolaista LP Viestiä vastaan, mutta esimerkiksi Rovaniemen Woman Volleyta vastaan ei vielä kertaakaan.
– Samoja joukkueita on tullut vastaan alkukaudesta. Toisaalta alkukausi on sellainen, että myös ennakkoon kovia vastaan olisi ollut iskun paikka, mutta peli ei meillä itselläkään ollut ihan samalla tasolla kuin vuosi sitten, kun alkukausi meni nappiin. Saloakin vastaan on yksi hyvä peli, mutta toinen oli sitten selkeästi heikompi, Tuomela jatkaa.
Jymyn ensimmäinen voitto odottaa vielä ottajaansa . Kotipeleissä Jymy on ollut selkeästi vahvempi kuin vieraspeleissä. Sama suuntaus oli viime kaudella. Syytä siihen Tuomela ei kuitenkaan osaa sanoa.
– Sarjan alku on ollut takkuinen, mutta toivotaan, että peli tästä nyt kirkastuu ja aukeaa, kun on päästy viime ajat kunnolla harjoittelemaan. Ei se tietysti ole helppoa kenellekään, kun koko ajan on tullut tappioita.
Tuomela kuitenkin muistuttaa, että sarja on pitkä. Tavoitteena on paikka pudotuspeleihin kahdeksan joukkoon ja välttää siten liigakarsinta.
– Joukkue on kunnossa ja lähdemme taistelemaan kaikkiin peleihin. Harjoitellaan ja uskotaan, että peli paranee. Joukkue on nyt kasassa ja katsotaan mihin asti pääsemme.
Karoliina Friberg on ollut alkukaudella Jymyn parhaimmistoa. Kuva: Keijo Tuomela.
Tuomela toteaa Hämeenlinnan olevan kova porukka. Hämeenlinnalla oli myös alkukaudesta ongelmia, mutta joukkue on onnistunut kääntämään pelit voitoksi.
– Siellä on hyvät yleispelaajat. Molemmat ovat maajoukkuepelaajia ja heitä käytetään paljon. Lisäksi vastustajalla on hyvä hakkuri ja joukkue sai myös uuden keskipelaajan, Tuomela luonnehtii ensi viikonlopun vastustajaa.
Jymyn uusi jenkkivahvistus, yleispelaaja Andie Malloy, pelasi ensimmäisen ottelunsa edellisessä pelissä LP Viestiä vastaan. Malloylle tuli paljon vastuuta vastaanottopelissä. Toinen jenkkivahvistus Jymyssä on keskitorjuja Lydia DeWeese. Kotimaisista nimistä Karoliina Friberg on ollut joukkueen parhaimmistoa ottelusta toiseen. Valmentaja luottaa joukkueensa otteiden paranevan.
– Syöttö ja vastaanotto pitää olla kunnossa, niin pelin muut osa-alueet tulevat mukaan. Jos syöttö ja vastaanotto tökkivät, niin silloin ei pärjää. Erityisesti kotisalissa meillä on molemmat osa-alueet toimineet hyvin, Tuomela kerto.
JARI HAKALA

LP-Vampula - Nurmon Jymy
2018-11-18 17:00

Nurmon Jymy - Pölkky Kuusamo
2018-11-24 17:00 | Nurmohalli, Länsitie 30, 60550 Seinäjoki, Suomi
Hujanen painottaa rohkeutta Pölkkyä vastaan

Hilkka Hujanen on ollut Jymyn parhaimmistoa alkukaudella. Kuva: Keijo Tuomela.
Nurmon Jymyn yleispelaaja Hilkka ”Hilu” Hujanen ei ole huolissaan, vaikka tällä kaudella naisten lentopallon mestaruuliigassa ensimmäinen voitto on antanut odottaa itseään varsin pitkään. Jymyllä on kaksi sarjapistettä ja alempana sarjataulukossa on vain Rovaniemen WoVo.
– Olemme kohdanneet sarjan kovimmat joukkueet. Hämeenlinnaa vastaan on pelattu kolmesti ja LP Viestiä vastaan kahdesti. Myös muut joukkueet ovat olleet sarjan kärkipään joukkueita. Tämä tilanne on kasvattanut meitä pelaajina. Kun voitto tulee, se maistuu sitäkin paremmalta, Hujanen toteaa. Seuraavaksi Jymy pääsee hakemaan kauden avausvoittoa lauantaina kotoisaan Nurmohalliin, kun vastaan tulee Pölkky Kuusamosta.
Joukkueet ovat kohdanneet kertaalleen. Kuusamossa Pölkky voitti suoraan kolmessa erässä.
– Siellä on useita ulkomaalaisvahvistuksia. Joukkueella on paha hyppysyöttö ja hakkuri on kova. Meidän pitää lähteä rohkeasti haastamaan ja olla itsekin rohkea erityisesti hyökkäyspelissä, Hujanen painottaa.
Savonlinnasta kotoisin oleva Hujanen kirjoitti keväällä ylioppilaaksi Kuortaneen urheilulukiosta. Hän pelasi viime kaudella liigaa LP Vampulan riveissä Huittisissa. Jymy oli kuitenkin tuttu seura, sillä hän pelasi Jymyssä A- ja B-ikäisenä. Hujanen on tyytyväinen erityisesti hyökkäyspelin kehittymiseen.
– Edellisessä pelissa LP Vampulaa vastaan uskalsimme itsekin hyökätä. Hyökkäyspeli on mennyt eteenpäin ja oli kovia tilanteita. Virheitäkin tulee välillä, mutta ne kuuluvat lentopalloon, Hujanen muistuttaa.
Hujanen toteaa, että pelissä lentopallon perusasiat pitää toimia.
– Kaikki lähtee vastaanottopelistä. Sen kautta pääsee peliin mukaan. Hyökkäyspelaamisen lisäksi olemme viime aikoina parantaneet torjuntapeliä ja puolustuspelaamista. Viime pelissä pelasimme myös joukkueena hyvin yhteen.
Jymyn yleispelaaja on tyytyväinen joukkueen harjoitteluun.
– Joukkue on kasassa ja tekeminen harjoituksissa on erittäin hyvää. Kova alku on kasvattanut ja ei avausvoitto kaukana ole ollut. Kyllä se sieltä pian tulee, Hujanen vakuuttaa.
JARI HAKALA

Oriveden Ponnistus - Nurmon Jymy
2018-11-25 17:00

WoVo Rovaniemi - Nurmon Jymy
2018-12-01 17:00

LiigaPloki - Nurmon Jymy
2018-12-02 17:00

Nurmon Jymy - WoVo Rovaniemi
2018-12-08 17:00 | Nurmohalli, Länsitie 30, 60550 Seinäjoki, Suomi
Nurmon Jymyn naisten lentopallon mestaruusliigajoukkueen nuoreen omaan kaartiin lukeutuva yleispelaaja Roosa Rajala luottaa Rovaniemen Woman Volleyn kaatuvan viikon sisällä toistamiseen, kun joukkueet iskevät yhteen lauantaina Nurmohallilla.- Rovaniemeltä puuttui viikko sitten keskitorjuja Jenelle Jordan. Se voi vaikuttaa vastustajan kokoonpanoon, mutta meidän pitää itse olla valmiina alusta lähtien, tuli vastustaja sitten, millä kokoonpanolla tahansa. Oma peli pitää pysyä kasassa, Rajala painottaa.
Roosa Rajala (oik.) on edustanut Jymyä eskari-ikäisestä alkaen. Kuva: Keijo Tuomela.
Jymy ja WoVo olivat vielä viikko sitten ilman avausvoittoa liigassa, mutta Jymy ei ole enää. Kauden avausvoitto suoraan erin 3-0 oli Nurmolle tärkeä ja lauantaina ei Jymyllä muuta tavoitetta olekaan, kuin ottaa kauden toinen voitto.
– Parannettavaa löytyy aina, mutta meidän pitää pelata rohkeasti kuten viikko sitten. Harjoituksissa peliä edeltävällä viikolla keskitytään hyökkäyspelin monipuolistamiseen. Pallon pitää nousta passarille ja meidän pitää pystyä hyökkäämään eri paikoista, niin että vastustaja ei pysty lukemaan meidän peliä. Pois kaavamaisuudesta, Rajala jatkaa.
Jymyllä kauden alku on ollut varsin erilainen kuin ensimmäisen liigakauden alku vuosi sitten. Avausvoitto alkukauden vaikeuksien jälkeen lämmitti koko joukkueen mieltä.
– Meillä oli hyvä fiilis pelissä alusta lähtien. Mentiin lujaa ja pelattiin rohkeasti ja ennakkoluulottomasti. Vaikka välillä tuli virheitäkin, niin ei jääty niitä murehtimaan. Samanlainen ote peliin, niin voittoja tulee jatkossakin, Rajala vakuuttaa.
Rajala on pelannut Jymyssä eskari-ikäisestä lähtien eli kohta viistoista vuotta. Vasta 18-vuotiaalle pelaajalle kausi liigassa on toinen.
– Viime vuonna meillä jatkoi käytännössä sama joukkue, joka pelasi ykkössarjassa ja siihen tuli muutama vahvistus. Tällä kaudella joukkue vaihtui ja pelitavan omaksuminen on vienyt enemmän aikaa. Olemme kuitenkin menneet koko ajan eteenpäin ja pelaamme jatkuvasti paremmin joukkueena yhteen. Tiedämme mitä kaveri vieressä tekee ja luotamme toisiimme.
Nuori pelaaja tietää, että jokainen peliminuutti liigassa on arvokas ja tuo koko ajan lisää kokemusta.
– Olen saanut enemmän peliaikaa kuin vuosi sitten. Kehitys on mennyt eteenpäin ja suunta on ylöspäin niin itsellä kuin joukkueella, Rajala kiteyttää jatkoajatukset.
JARI HAKALA

Nurmon Jymy - Oriveden Ponnistus
2018-12-16 17:00 | Nurmohalli, Länsitie 30, 60550 Seinäjoki, Suomi
Jymy haluaa päättää syyskauden voittoon
Nurmon Jymyn syyskauden viimeinen kotiottelu naisten lentopallon mestaruusliigassa pelataan sunnuntaina kun Jymy saa vastaansa kolme pistettä edellään sarjataulukossa olevan Oriveden Ponnistuksen. Joukkueet ovat tällä kaudella kohdanneet kertaalleen Orivedellä, jossa tiukka viisieräinen peli päättyi kotijoukkue OrPo:n voittoon erin 3-2.
– Haluamme ehdottomasti päättää syyskauden voittoon. Siihen on hyvät edellytykset, sillä viimeiset viisi peliä ovat olleet nousujohteisia, eikä notkahduksia ole tullut. Vastaanotto on kunnossa ja hyökkäyspeli on parantunut. Joukkue on hyvässä kunnossa ja ilme iloinen, kiteyttää Jymyn valmentaja Kari Tuomela.
Jymy on ottanut kahden viikon aikana kaksi selvää 3-0 voittoa yhdestä kovimmasta kilpakumppanistaan Rovaniemen Woman Volleysta. Myös se on tuonut joukkueelle luottoa omaan tekemiseen.
– Ne olivat tärkeitä voittoja myös sarjataulukon kannalta. Orivesi on kolmen pinnan päässä ja Pihtipudas kuuden pinnan päässä. Pudotuspelit eli kahdeksan parhaan joukkoon pääseminen runkosarjassa on meidän ensimmäinen tavoite, Tuomela jatkaa.
Tuomela odottaa sunnuntaina tasaista kampailua. Joukkueet ovat hyvin samankaltaisia, joten päivän kunto vaikuttaa.
– Orivedellä on vahva yleispelaaja Shannon Dugan, passari Erica Handley ja keskitorjuja Saara Lepistö. Mielestäni he ovat joukkueen kolme vahvinta pelaajaa. Muuten Orivesi on tasainen joukkue, jossa on kokeneita liigapelaajia. Lähtötasoissa olemme hyvin samalla viivalla.
Jymy pelaa ennen syyskauden päätöstä Suomen cupin ottelun Salossa torstaina LP Viestiä vastaan. Voittaja menee neljän parhaan joukkoon välieriin.
– Päätavoite on liigapeleissä, mutta Suomen cup on oma mielenkiintoinen lisä. Meillä on kova luotto siihen, että pystymme haastamaan joukkueen kuin joukkueen ja Saloon lähdemme myös voittoa hakemaan. Se on raaka peli, josta vain voittaja jatkaa.
Jymyn kauden alku oli takkuinen ja ensimmäinen voitto antoi odottaa pitkään.
– Alkukaudesta emme saaneet joukkuetta niin hyvin kasaan, kuin olisimme halunneet. Kun aloituskokoonpanon kuusikko löytyi lokakuun alussa, on peliä ja joukkuetta ollut helpompi rakentaa sen varaan. Alkukauden haaste oli löytää toimiva kokoonpano, mutta kun se löytyi, niin osa-alueet ovat parantuneet koko ajan siitä lähtien.
Valmentajan tyytyväisyyttä lisää se, että harjoitukset ovat viime aikoina menneet putkeen ja joukkue on mennyt eteenpäin koko ajan.
– Viimeiset pelit olemme pelanneet sillä tasolla, millä alkukaudesta ajattelin, että meidän tuleekin olla. Sitä kautta henkinen ja fyysinen vahvuus on parantunut ja joukkue on osoittanut, että olemme nyt sillä tiellä, millä haluammekin olla, Tuomela summaa tyytyväisenä.
JARI HAKALA
